Michael Caine
Store norske leksikon,Kunst og estetikk,Film, TV og teater,Film og TV,Europeisk film og TV,Europeiske filmskuespillere
Michael Caine er en britisk filmskuespiller. Han har medvirket i over 150 filmer og TV-produksjoner siden han begynte i småroller på midten av 1950-tallet.
Caine ble for alvor lagt merke til med hovedrollen i thrilleren The Ipcress File (1965), og som den ansvarsløse tittelfiguren i Alfie (1966). Han gjorde en virkningsfull rolle som tøff kriminell i Get Carter (1971), og fine prestasjoner i filmer som Sleuth (1972), Kipling-filmatiseringen The Man Who Would Be King (Mannen som ville være konge, 1975), mot Sean Connery, og California Suite (1978). I Educating Rita (1983) viste han sitt brede register som skuespiller i rollen som alkoholisert universitetslærer. Den ga ham en Oscar-nominasjon, noe han også fikk for sine hovedroller i Alfie, Sleuth og The Quiet American.Blant senere vellykkede filmroller bør nevnes rollene i Woody Allens Hannah and Her Sisters (Hannah og hennes søstre, 1986; Oscar-pris for beste birolle), Frank Oz' Dirty Rotten Scoundrels (Svindlere med stil, 1988) og Lasse Hallströms The Cider House Rules (Siderhusreglene, 1999; Oscar-pris for beste birolle).Han har også gjort betydelige prestasjoner i filmer som Quills (2000), The Quiet American (2002), som butleren Alfred i Batman Begins (2005; oppfølgere i 2008 og 2012), Sleuth (2007; en nyinnspilling i regi av Kenneth Branagh) og som enkemann i komedien Mr. Morgan's Last Love (2013). Selvbiografi What's It All About? (1993).I 2000 ble han adlet og kunne kalle seg sir Michael Caine. Les mer i Store norske leksikon Film i Storbritannia